[bookmark: _Hlk204176622]Na temelju članka 50. stavka 2. Zakona o upravljanju i održavanju zgrada (Narodne novine 152/24), članka 44. stavka 1. i članka 48. stavka 1. točke 4. Zakona o lokalnoj i područnoj (regionalnoj) samoupravi (Narodne novine, broj: 33/01, 60/01.- vjerodostojno tumačenje, 129/05., 109/07., 125/08., 36/09., 150/11., 144/12., 19/13.- pročišćeni tekst, 137/15.- ispravak, 123/17., 98/19. i 144/20.), članka 62. stavka 1. podstavka 4. i članka 120. Statuta Grada Požege (Službene novine Grada Požege, broj: 2/21. i 11/22.), Gradonačelnik Grada Požege, raspisuje
JAVNI POZIV
za podnošenje ponuda za imenovanje prinudnog upravitelja zgrada na području Grada Požege
1. PREDMET JAVNOG POZIVA
Predmet ovog javnog poziva je imenovanje prinudnog upravitelja za više zgrada na području Grada Požege u kojima suvlasnici nisu imenovali upravitelja sukladno Zakonu o upravljanju i održavanju zgrada (Narodne novine 152/24).
Popis zgrada za koje je potrebno imenovati prinudnog upravitelja bit će objavljen na mrežnim stranicama Grada i čini sastavni dio ovog poziva.
Pozivaju se sve pravne i fizičke osobe registrirane za obavljanje djelatnosti upravljanja nekretninama, koje imaju uvjete propisane Zakonom, da podnesu ponudu za obavljanje poslova prinudnog upravitelja.
Predmet ovog javnog poziva je imenovanje prinudnog upravitelja za 24 zgrade na području Grada Požege.
2. OBVEZE PRINUDNOG UPRAVITELJA
Prinudni upravitelj zgrade upravljat će zgradom s pravima i obvezama upravitelja, u ime i za račun suvlasnika, u granicama ovlasti koje su propisane Zakonom, međuvlasničkim ugovorom i ugovorom o upravljanju, te svim drugim pravnim propisima kojima se uređuje vlasništvo i druga stvarna prava, sve dok zgradu na upravljanje ne preuzme novoizabrani upravitelj.
3. UVJETI KOJE MORA ISPUNJAVATI PONUDITELJ
Pravo podnošenja ponude imaju sve fizičke i pravne osobe koje:
· su registrirane za obavljanje djelatnosti upravljanja zgradama, 
· protiv kojih se ne vodi kazneni postupak za kaznena djela koja se progone po službenoj dužnosti
· ispunjavaju uvjete propisane Zakonom o upravljanju i održavanju zgrada
4. SADRŽAJ PONUDE I DOKUMENTACIJA KOJU TREBA PRILOŽITI
Ponuda obvezno mora biti podnesena na obrascu koji je sastavni dio i prilog ovog javnog poziva i vlastoručno potpisana od strane ponuditelja odnosno ovlaštene osobe ponuditelja.
Uz ponudu je potrebno priložiti:
· dokaz o pravnome statusu podnositelja ponude s registriranom djelatnošću za obavljanje djelatnosti upravljanja zgradama (preslika rješenja ili izvatka iz sudskoga ili obrtnog registra i drugo) 
· uvjerenje da se protiv ponuditelja ne vodi postupak za kaznena djela koja se progone po službenoj dužnosti, ne starije od 30 dana.
5. ROK I NAČIN PODNOŠENJA PONUDA
Ponude na ovaj javni poziv podnose se najkasnije do 30. listopada 2026., u zatvorenoj omotnici (s naznakom: „Ponuda za prinudnog upravitelja – NE OTVARAJ“) bez obzira na način dostave  (osobnu dostavu ili dostavu putem pošte) neposredno u pisarnicu Gradske uprave Grada Požege, Trg Svetog Trojstva 1 ili preporučenom pošiljkom na adresu:
Grad Požega – Upravni odjel za gospodarstvo, razvoj, zelenu tranziciju, komunalne djelatnosti 
i upravljanje imovinom, Trg Svetog Trojstva 1, 34000 Požega
6. PROVEDBA JAVNOG POZIVA
Pregled i provjeru dostavljenih ponuda i prijedlog odabira prinudnog/ih upravitelja izvršit će povjerenstvo koje imenuje gradonačelnik.
Povjerenstvo otvara zaprimljene ponude, provjerava je li dostavljena dokumentacija kojom se dokazuju uvjeti, utvrđuje pravovremenost i potpunost ponude te utvrđuje prihvatljivost ponude. 
Nepravodobne i ponude koje nisu podnesene od strane ovlaštene osobe neće se razmatrati.
Povjerenstvo izrađuje popis upravitelja koji zadovoljavaju uvjete ovog javnog poziva.
Povjerenstvo utvrđuje prijedlog za imenovanje prinudnog upravitelja za zgrade iz popisa zgrada iz točke 1. ovog javnog poziva. 
7. POSTUPAK IMENOVANJA PRINUDNOG UPRAVITELJA
Prinudnog upravitelja, po utvrđenom prijedlogu Povjerenstva, imenovat će rješenjem gradonačelnik. Protiv rješenja se ne može izjaviti žalba, ali se može pokrenuti upravni spor.
Grad Požega zadržava pravo poništenja ovog javnog poziva, djelomično ili u cijelosti, bez posebnog obrazloženja i bez snošenja odgovornosti prema ponuditeljima.
Ukoliko se na ovaj javni poziv odazove veći broj upravitelja nego što ima zgrada, za svaku će se zgradu imenovati drugi prinudni upravitelj, i to prema redoslijedu zaprimanja ponuda, osim u slučaju kada jedna zgrada ima više funkcionalnih cjelina, u kojem slučaju se odabire postojeći ili prevladavajući upravitelj te zgrade.
Ukoliko se na ovaj javni poziv odazove manji broj upravitelja nego što ima zgrada, za svaku će se zgradu imenovati prinudni upravitelj prema redoslijedu zaprimanja ponuda, kružnim redoslijedom, sve do imenovanja prinudnog upravitelja za posljednju zgradu.
U slučaju da na ovaj javni poziv ne pristigne niti jedna ponuda, za prinudnog upravitelja imenovat će se trgovačko društvo Komunalac Požega d.o.o.
8. ROK NA KOJI SE IMENUJE PRINUDNI UPRAVITELJ
Prinudni upravitelj zgrade na temelju rješenja upravlja zgradom s pravima i obvezama upravitelja, dok zgradu na upravljanje ne preuzme novoizabrani upravitelj zgrade.
Sukladno članku 51. Zakona, gradonačelnik će rješenjem ukinuti rješenje o prinudnom upravitelju ako:
1. suvlasnici sklope ugovor o upravljanju u skladu sa Zakonom ili
2. prinudni upravitelj zgrade ne upravlja zgradom u skladu sa Zakonom.
U slučaju ako prinudni upravitelj zgrade ne upravlja zgradom u skladu sa Zakonom, gradonačelnik će rješenjem odrediti novog prinudnog upravitelja zgrade.
Protiv rješenja kojim se ukida rješenje o prinudnom upravitelju ne može se izjaviti žalba, ali se može pokrenuti upravni spor.
GRAD POŽEGA

